Bitcoin er verdens mest populære kryptovaluta og blir produsert over hele verden.

Bedriften Kryptovault har produsert valutaen på Dale i Hordaland, noe som både drar mye strøm og lager mye støy.

– Vi kan ikke leve oppi dette, sa nabo Evy Kvamme til NRK i fjor sommer.

Før jul fikk Kvamme og resten av bitcoinmotstanderne drahjelp fra Stortinget, og det ble vedtatt av et flertall at det skulle innføres full elavgift på produksjon av kryptovaluta.

Men nå er det full forvirring om når avgiften skal innføres, og om den kan være i strid med EØS-reglene.

GIR IKKE OPP: Evy Kvamme vil ikke ha bitcoin-produksjon. – Støyen fra datasenteret ødela mye av sommeren i fjor for naboene på Dale, sier Kvamme. Foto: Siri Løken / NRK

Mindre attraktivt med kryptovaluta

Endringen skulle tre i kraft 1. mars og gjøre det lite attraktivt å bruke dyrebar strøm på kryptovaluta.

Men det skjer ikke. I stedet går det mot en høringsrunde – og enn så lenge kan maskinene gå for fullt. Det er Kryptovault fornøyde med.

– Vedtaket var åpenbart lite gjennomtenkt, og vi ønsker å sjekke ut om det er lovlig, sier informasjonssjef Gjermund Hagesæter.

Kryptovault mener det strider mot konkurransereglene å skille datasentre som utvinner kryptovaluta fra annen datasentervirksomhet.

Dette er kryptovaluta Ekspandér faktaboks Kryptovaluta er virtuell eller digital valuta som er kryptert. Enkelt fortalt er kryptovaluta penger som kun finnes på internett – de har ikke noe direkte fysisk motstykke. Teknologien som ligger til grunn for kryptovaluta kalles blockchain. Denne sørger for at ingen transaksjoner eller avtaler kan skjules, og medfører enkelt og greit at behovet for en mellommann forsvinner. Å lage flere coins (enheter av valutaen) kalles mining. På norsk kalles gjerne det å ”mine” å ”verifisere”. Utviklere verifiserer transaksjoner som skjer i nettverket, og ved å gjøre det får de betalt i stadig færre bitcoins etter hvert som antallet øker. Verifiseringen av nye coins krever enorme mengder datakraft. Algoritmene er ekstremt kompliserte. Hadde en brukt de kraftigste datamaskinene en får tak i hos vanlige elektronikkbutikker, ville en brukt millioner av år for å klare å utvinne én enkelt bitcoin. Prosessen krever så mye energi at om bitcoin hadde vært et land, ville det ranket som nummer 58 i verden når det gjelder strømforbruk. Kilde: fundingpartner.no

Nå sender de brev til Eftas overvåkingsorgan ESA, som har ansvaret for å føre tilsyn med at EØS-avtalen blir gjennomført og etterlevd i det enkelte EØS/Efta-land.

– Det er en prinsippsak: Kan man for eksempel i fremtiden risikere at noen politikere finner ut at produksjon av aluminium er miljøskadelig, og derfor mangedobler elavgiften på aluminium, spør Hagesæter retorisk.

PRINSIPPSAK: Informasjonssjef i datasenter-bedriften Kryptovault, Gjermund Hagesæter, mener elavgiften ikke bør innføres. Foto: Siri Løken

La planer på is

Kryptovault har også et senter på Follum ved Hønefoss, men la oppstartsplaner i Sauda og Glomfjord på is etter stortingsvedtaket.

– Den største kunden trakk seg ut på grunn av usikkerheten, forteller Hagesæter.

Finansdepartementet sliter med å finne en løsning på saken.

– Vi må få dette på høring. Vi jobber nå på spreng med et høringsnotat. Vi vil ta stilling til de innspillene vi får, og ta kontakt med ESA i etterkant av det, sier statssekretær Jørgen Næsje (Frp).

Han vil ikke svare på om regjeringen frykter at vedtaket ikke vil være gjennomførbart.

JOBBER MED SAKEN: Statssekretær Jørgen Næsje (Frp) forteller at Finansdepartementet jobber med saken. Foto: Rune Kongsro / Finansdepartementet

Skal kjempe videre

Ifølge Kryptovault blir det nå ikke produsert kryptovaluta på Dale. I stedet driver de blant annet med prosessering av data.

Evy Kvamme og resten av motstanderne har ingen planer om å gi opp kampen.

For Kvamme har saken bidratt til at hun har blitt politisk aktiv i SV.

– Vi må bare håpe at dette går vår vei, og at elavgiften trer i kraft snarest. Vi kommer ikke til akseptere noe nytt 2018, sier hun.